APROBACIÓN DO CATÁLOGO DE ESTRADAS DA REDE PROVINCIAL DA DEPUTACIÓN DE PONTEVEDRA
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 18/03/2019)

O Pleno da Corporación Provincial na súa sesión, extraordinaria, do día 4 de marzo de 2019 adoptou, entre outros, este acordo: Primeiro.— A Rede Provincial de Estradas, de arredor de 1.700 km de lonxitude, e que constitúe o dominio público viario ao ser de titularidade da Deputación de Pontevedra, segundo o establecido nos artigos 2 e 9 da Lei 8/2013, do 28 de xuño, de Estradas de Galicia e no Real Decreto 1372/1986, de 13 de xuño, supón o eixo principal das competencias de esta entidade local en materia de infraestruturas e mobilidade ó abeiro do establecido na Lei 7/85 e máis na referida Lei de Estradas de Galicia 8/2013. Sitúase, en termos xerais, pola súa importancia na estrutura da rede viaria total da provincia, detrás das estradas de competencia estatal e das da Xunta de Galicia. Segundo.— Esta Rede de Estradas da Deputación de Pontevedra foise confeccionando, ao longo dos anos, sobre camiños tradicionais aos que se foron incorporando vías municipais, pistas forestais e viarios de novo trazado. Tamén foron numerosos os convenios de colaboración levados a cabo pola Deputación de Pontevedra, mediante os cales se intercambiaron titularidades tanto cos concellos coma coa Xunta de Galicia. Tradicionalmente en macadam, estes camiños fóronse ensanchando e pavimentando a través de numerosos plans de inversión, tendo na actualidade a maioría das estradas capas de rodadura formadas por mesturas bituminosas en quente. Terceiro.— Son varias as relacións inventariadas da Rede de Estradas da Deputación de Pontevedra que se conservan, destacando recentemente o Plan Provincial de Estradas do ano 1990, o Catálogo de Estradas Provinciais do ano 1998 ou o Inventario Xeral de Bens e Dereitos do ano 2000. A denominación das estradas foi variando ao longo do tempo, sendo a actual herdeira da harmonización de códigos realizada no catálogo do ano 1998. Cuarto.— A denominación actual das estradas provinciais inclúe unha codificación que se inicia coas letras EP seguido de 4 díxitos. O primeiro díxito está asignado á comarca, sendo 0 a comarca de Pontevedra, 1 a comarca do Morrazo, 2 a comarca de Vigo, 3 a comarca do Baixo Miño, 4 a comarca do Condado, 5 a comarca da Paradanta, 6 a comarca do Deza, 7 a comarca de Tabeirós e Terra de Montes, 8 a comarca de Caldas e 9 a comarca do Salnés. O segundo díxito se asigna, dentro de cada comarca, a cada un dos concellos que a integran. Os últimos dous díxitos se asignan de forma correlativa a cada unha das estradas que se sitúan principalmente nese municipio, sabendo que poden discorrer tamén por outros concellos. Quinto.— A Lei 8/2013, do 28 de xuño, de Estradas de Galicia establece no seu artigo 10.4 que as entidades locais aprobarán os catálogos de estradas da súa titularidade, así como as respectivas modificacións e actualizacións posteriores. Asemade, o Regulamento que desenvolve a referida lei, o Decreto 66/2016, de 26 de maio, recolle, no seu artigo 21 o procedemento de aprobación de ditos catálogos: 3. As entidades locais aprobarán os catálogos das estradas da súa titularidade e os inventarios de travesías correspondentes, así como as respectivas modificacións e actualizacións posteriores (artigo 10.4 LEG). 4. Os catálogos de estradas e os inventarios de travesías aprobados polas entidades locais, así como as súas respectivas modificacións e actualizacións posteriores, seranlle comunicados por aquelas á consellería competente en materia de estradas, co fin de coordinar o sistema viario da Comunidade Autónoma.” Sexto.— Unha das funcións do catálogo consiste en establecer a clasificación das estradas. Estas clasifícanse, tecnicamente, atendendo ás súas características, en autoestradas, autovías, vías para automóbiles e estradas convencionais (artigo 4 da Lei de Estradas de Galicia). O uso e defensa do dominio público viario vén determinado pola clasificación técnica das estradas. A categorización funcional das estradas vén regulada no Decreto 66/2016, do 26 de maio, polo que se aproba o Regulamento Xeral de Estradas de Galicia, artigos 32 a 35, o cal establece as seguintes categorías: Sétimo.— A importancia da categorización funcional vén dada pola modificación realizada na Lei Estradas de Galicia pola Lei 3/2018, do 26 de decembro, de medidas fiscais e administrativas, que introduce a modificación do artigo 41 relativo á delimitación da liña límite de edificación, no sentido de diferenciar a súa determinación en función das categorías anteriormente mencionadas, aspecto fundamental na regulación da protección do dominio público viario. Esta modificación afecta a aquelas estradas clasificadas tecnicamente como estradas convencionais e que estean categorizadas funcionalmente no catálogo de estradas como rede local, no sentido de que a liña límite de edificación pasará a estar situada a 7 metros da liña exterior de delimitación da calzada fronte ós 15 metros que seguen vixentes no resto de estradas convencionais. Sinalar que a esta rede local asimilaranse os elementos funcionais das estradas entre os que se inclúen os treitos antigos que xa non forman parte do itinerario principal coma consecuencia dunha mellora ou variante de trazado da estrada. Oitavo.— Por todo elo, e de conformidade co ditame da Comisión Informativa de Infraestruturas, o Pleno acorda por unanimidade, a aprobación do seguinte catálogo de estradas no que, ademais de relacionar cada unha das estradas da Deputación de Pontevedra cun código de identificación, unha denominación, unha clasificación técnica, as coordenadas de inicio e final da estrada e a lonxitude total, engádese unha categoría funcional. Noveno.— Esta proposta de acordo, tramitarase polo Pleno da Corporación, ao abeiro do establecido no artigo 70 do Real Decreto 2568/1986, de 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais, artigos 2 e 34 do Real Decreto 1372/1986, de 13 de xuño, polo que se aproba o Regulamento de Bens das Entidades Locais e artigo 10 da Lei 8/2013, do 28 de xuño, de Estradas de Galicia, co seguinte contido: 1º.—Aprobar o Catálogo de Estradas da Deputación Provincial de Pontevedra, actualizado ao 1 de febreiro de 2019, conforme co documento técnico elaborado polo Servizo de Mobilidade que consta no expediente. O dito documento está a disposición pública na sede electrónica da Deputación Provincial de Pontevedra.2º.—Comunicarlle este acordo á Consellería de Infraestruturas e Mobilidade para os efectos previstos no artigo 21.4 do Regulamento da Lei de Estradas de Galicia.3º.—Ordenar a publicación do presente acordo no BOPPO e no Portal de Transparencia da Deputación Provincial de Pontevedra. O que lle comunico a Vde. para o seu coñecemento e efectos, coa salvidade que establece o art.206 do RD 2568/86, de 28 de novembro. Pontevedra, 11 de marzo de 2019 O Secretario, Contra este acordo, que pon fin á vía administrativa, poderá interpoñer recurso potestativo de reposición perante o mesmo órgano que o ditou, no prazo dun mes a partir do día seguinte ó desta notificación (artigos 112 e 124 da Lei 39/2015, de 1 de outubro, de Procedemento Administrativo Común das Administracións Públicas) ou ben, directamente, recurso contencioso-administrativo perante o Xulgado do Contencioso-Administrativo de Pontevedra segundo o disposto no artigo 8 da Lei 29/1998, de 13 de xullo, Reguladora da Xurisdición Contencioso-Administrativa e, todo iso, no prazo establecido no artigo 46 da citada Lei. Todo iso sen prexuízo de que poida utilizar calquera outro recurso que estime conveniente.